**Maj 2022**

**Høringssvar vedrørende pulje til praktisk medhjælp på skoleområdet**

Skolebestyrelsen på Vestervangsskolen har drøftet forslaget om at forøge puljen til praktisk medhjælp med 2,1 mio. kroner med virkning fra skoleåret 2021/2022 og fremsender hermed dette høringssvar.

Vi synes, at materialet, at bygge vores høringssvar på, ikke er fyldestgørende og efterlader os med en del spørgsmål.

Hvilke grunde ligger der bag denne ret store procentvise stigning i netop dette skoleår? Er der pludselig kommet flere elever, der har behov for praktisk medhjælp? Hvilke grupper er det i så fald? Er der tænkt i forebyggelse? Er der sket ændringer i, hvem der kan bevilliges hjælp? Er der tænkt i andre løsninger for at komme stigningen til livs? Ved man, at behovet ikke vil stige yderligere, og at der dermed ikke opstår et behov for en yderligere forhøjelse næste år?

Vi forstår ønsket bag, at alle skoler skal bidrage økonomisk til at dække det forventede merforbrug. Vi kunne dog godt bruge nogle flere oplysninger, før vi kan tilkendegive vores holdning til forslaget.

Skolebestyrelsen på Vestervangsskolen